- Krađom invalidskih kolica lopov je ukrao moje noge i onemogućio me da dođem do cilja, do svoga kruha! Pa kakva je to moja sudbina? - pita se pjevač Zdravko Škender nakon što su mu opet ukrali invalidska kolica. Iako je od 2010. sam policiji prijavio četiri krađe, tvrdi da su mu ih ukrali pet, a možda i šest puta. Priznaje doduše da ih povremeno parkira na invalidskom parkirnom mjestu pred svojim stanom na zagrebačkom Borovju, piše Jutarnji list.

Pjevač je zbog svega, iskreno će, očajan. Dosad su ga lopovi oštetili za više od 10 tisuća eura.

- U samo tri sata u ponedjeljak, između 17 i 20 sati, kolica su ukradena. Netko je to morao vidjeti. Bio je još dan!

Sve bih dao da mogu znati tko je taj zlobni lopov. Ljudi su jalni. Ja sam Dalmatinac, a ljudi sve mogu oprostiti osim uspjeha. Da sam vidio kradljivca, sumnjam da bih lako prešao preko lopovluka. Sumnjam čak da je možda i netko iz susjedstva, iako nisam ni s kim u nekom sukobu i imam poseban ulaz. Čudan je ovo kvart. S druge strane, i policija je neučinkovita jer od svih zaredanih krađa samo jednom su mi kolica vraćena - priča Škender, vrativši se šest godina unatrag. Jedna od krađa njegovih kolica, podsjeća, bila je medijski bombastično popraćena.

- Doduše, tada su neki zlobnici govorili i kako sam je namjerno plasirao tu krađu ne bih li se pojavio u novinama. Kako bilo, tada se lopov valjda preplašio. Naime, neimenovani me muškarac potom nazvao na kućni broj koji je u telefonskom imeniku i rekao kako je vidio kolica poput mojih u Folnegovićevu naselju. Opisao mi ih je i vratio mi ih. Nagradio sam čovjeka - napominje očajni Škender, kojem je, kaže, prije nekoliko godina pokraden i stan u prizemlju, a lopovi su odnijeli novac i zlato, pa čak i Zlatne ploče te nagrade s festivala.

Nije mu do medija, ali...

Kako kaže, dosad nije želio medijski istupati s krađama, no ovaj put mu je dozlogrdilo.

- Neka se zna. Na nova kolica imam pravo preko zdravstvenog i socijalnog svakih četiri, pet godina, ali stalno mi ih kradu i nova moram sam financirati, a koštaju oko 20 tisuća kuna. Ne mogu ni po kruh ni na posao. Kao da mi je netko uzeo noge - opisuje Škender.

Poučen lošim iskustvom, pjevač je prije nekoliko godina nabavio rezervna kolica kojima se i trenutno koristi.

- Iz tih razloga i imam rezervna kolica jer u takvoj situaciji ne mogu iz kuće. Ne bih se čudio ni da mi auto ukradu - razočaran je Škender.

Dodatno ga frustrira i što u domovini više nitko ne prati njegov rad.

- Strašno me ljuti kad me u Hrvatskoj pitaju pjevam li još, a pjesme su mi na top-ljestvicama. Bez lažne skromnosti mogu reći da sam jedan od najpopularnijih hrvatskih pjevača, ali i slovenskih u Sloveniji.

Dosta nastupam u Sloveniji, a nedavno sam nastupio pred 11 tisuća ljudi, a preuzeo me je i menadžer koji vodi Stavrosa, Zečića i Grdovića jer je shvatio koliko vrijedim. Vidio je reakciju publike, a to su neviđene ovacije. Tko to ne vidi, ne bi vjerovao - naglašava.

Dan nakon krađe kolica imao je sastanak s ministricom kulture, no zbog proživljenog stresa, pojašnjava, sastanak u Ministarstvu je morao prolongirati.

Ipak, zbog manjka angažmana u Hrvatskoj tvrdi kako nije sposoban isfinancirati nova invalidska kolica.

- Ne znam kad sam zadnji put pjevao u domovini ili da mi se spot vrtio, a zadnjih četiri, pet pjesama su mi veliki hitovi. Pjesma “Na koljena padam” je mega hit, ovdje skoro da je nitko nije ni čuo. Neugodno mi je pred ljudima jer ispada da čuvam ovce, a ne da pjevam - priča Škender.

Korumpirani mediji

Zbog, kako tvrdi, korumpiranosti medija prisiljen je sam financirati svoje spotove. A posljednji koncert koji je imao bio je u Maksimiru 1. svibnja, gdje je nastupio na poziv gradonačelnika Bandića i, kaže, oduševio okupljene ljude.

- Nema festivala koji nisam osvojio, imam toliko pobjeda i nagrada kao malo tko u Hrvatskoj, ali sam u teškoj materijalnoj situaciji kad mi je svaka kuna bitna. Svi se boje da se moja popularnost ne vrati na stare grane. I onda se dogodi nova krađa kolica. Samo želim zarađivati kruh u domovini i biti jednako zastupljen u medijima kao i svi drugi. I želim svoja kolica natrag. Ne tražim milostinju - zaključio je.

Je li prilika učinila lopova u slučaju krađe invalidskih kolica, s obzirom na to da su bila ostavljena na invalidskom mjestu na kojem Škender parkira u posljednjih 10 dana otkako mu velika živica onemogućava ulazak u dvorište, gdje inače parkira, ili je pak u pitanju uvijek jedan te isti kradljivac koji ciljano pakosti pjevaču, pokazat će policijska istraga koja je u tijeku.

Tijekom 2010., u ožujku i rujnu, policija je dva puta zaprimila prijavu o krađi kolica. Tri godine kasnije u kolovozu, pak, tijekom provale u stan lopov mu je, među ostalim, opet ukrao kolica. Posljednja zabilježena krađa kolica datira pak od ponedjeljka. Idući potez je na kradljivcu Škenderovih kolica, ako ima savjest, piše Jutarnji list.